Elsebeth Gerner Nielsen (RV), 2000-02-29:
Jeg vil gerne takke ordførerne for den positive modtagelse af forslaget.
Med lovforslaget lægges der op til, at vi fra den 1. januar 2001 kan etablere en tilskudsordning, der kan medvirke til at fastholde og videreudvikle den rytmiske musik, der i alt for mange år har eksisteret på utidssvarende vilkår.
Finansudvalgets tilslutning til, at den på finansloven for 2000 optagne bevilling på 29,5 mio. kr. til de rytmiske spillesteder anvendes af Musikrådet i 2000.
Bevillingen anvendes af rådet til tilskud til rytmiske spillesteder i henhold til de principper, der var gældende for overgangsordningen på området i 1999.
Med denne glidende overgang til en mere permanent lovgivning for området
sikrer vi, at de mange positive resultater, der bl.a. er opnået i kraft af ildsjæles engagement og tidligere forsøgsordninger, ikke tabes på gulvet.
Formålet med lovforslaget er at skabe hjemmel til, at Statens Musikråd kan yde tilskud til rytmiske spillesteder under forudsætning af, at visse betingelser er opfyldt.
Både de mange små spillesteder rundt om i landet og de store spillesteder i de større byer er væsentlige for den rytmiske musiks fortsatte udvikling.
Lovforslagets udgangspunkt er derfor, at der skal sikres en samlet løsning på spillestedsområdet.
Netop på den her måde kan vi være med til at sætte dansk kultur, dansk musik, på verdenskortet.
Vi kan føje den danske musik til det globale kor, og det er noget af det, som jeg synes vi kan være
vældig stolte af.
Fru Ester Larsen var skuffet over, at regeringen ikke havde haft dette lovforslag og støtte til det her lovforslag med i sit oprindelige udspil til finanslov.
Til hr. Ole Sohn, som mener, at den nye svane nok er den smukkeste, som i H.C. Andersens eventyr: Det ved jeg ikke om er rigtigt, men vi har fået en fin ny streng at spille på i udformningen af og i skabelsen af vort kultur- og kunstlandskab.
Hr. Kim Behnke kunne ikke støtte lovforslaget bl.a. ud fra den betragtning, at de regionale spillesteder ville være konkurrenter til nogle af de private spillesteder.
Hvis det kan være en trøst, så kan jeg sige, at på de regionale spillesteder bliver det såmænd også sådan, at der står nogle unge musikere med en batteridreven forstærker og varmer op, inden de store, professionelle navne kommer på scenen. Desuden bliver det sådan, at de små spillesteder og de spillesteder, der ikke får status af at være regionale spillesteder, har mulighed for at søge honorarstøtte i Statens Musikråd.
Det vil sige, at alle faktisk har mulighed for at få andel i de 29,5 mio. kr., der er til rådighed.
Baggrunden for lovforslaget er som sagt et veldokumenteret behov for et økonomisk løft af den rytmiske musik.
Med det udarbejdede lovforslag mener jeg at den rette form for en tilskudsordning nu er fundet.
Og lad mig slutte med H.C. Andersen: »Jeg havde såmænd drømt om så megen lykke, men som vi voksne også ved, så er det ikke altid, at drømme bliver til virkelighed.
Somme tider er det sådan, at man er og forbliver en grim ælling.«
Jeg ser frem til lovforslagets videre behandling, hvorunder jeg naturligvis står til rådighed med afklaring af spørgsmål, der måtte opstå under udvalgsbehandlingen, sådan at vi ved fælles hjælp kan sikre, at den smukke svane rent faktisk også kommer til at flyve.